EA ผ่านฉลุย! ผถห.ไฟเขียวปันผล 0.15บ. พร้อมออกหุ้นกู้2หมื่นลบ.
EA ผ่านฉลุย! ผู้ถือหุ้นไฟเขียวปันผล 0.15 บ.เคาะจ่ายวันที่ 26 พ.ค.นี้ พร้อมออกหุ้นหู้ 2 หมื่นลบ. หวังปรับโครงสร้างทางการเงิน คาดปีนี้รายได้-กำไรนิวไฮต่อเนื่อง หลัง COD โรงไฟฟ้าเต็มที่ 404 MW
28 เม.ย. 2560

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ที่ประชุมสามัญผู้ถือหุ้นประจำปี 2560 มีมติอนุมัติจ่ายปันผลเป็นเงินสดจากกำไรสะสม 0.15 บาทต่อหุ้น กำหนดจ่ายปันผลวันที่ 26 พฤษภาคม 2560
พร้อมทั้งอนุมัติให้ออกหุ้นกู้ในวงเงินไม่เกิน 20,000 ล้านบาท เพื่อปรับโครงสร้างทางการเงิน เตรียมการรองรับการขยายธุรกิจตามแผนงานของบริษัทและบริษัทในเครือ
สำหรับแผนการดำเนินงานในปี 2560 นั้น นอกจากจะเดินหน้าลงทุนสร้างโรงไฟฟ้าพลังงานลมขนาด 260 เมกะวัตต์ตามแผนที่ได้รับการอนุมัติจากผู้ถือหุ้นไว้เมื่อปีก่อนแล้ว บริษัทยังมีแผนที่จะขยายธุรกิจไปยังอุปกรณ์จัดเก็บพลังงาน (Energy Storage) หรือที่เรียกว่า แบตเตอรี่ หลังจากที่ได้ทำการลงทุนในบริษัท AmitaTechnologies Inc ประเทศไต้หวัน ในสัดส่วน 35.20% เรียบร้อยแล้ว ซึ่งจะนำเทคโนโลยีที่ได้ไปรุกธุรกิจใหม่ที่มีฐานลูกค้าในหลากหลายอุตสาหกรรมทั้งโรงไฟฟ้า ยานพาหนะ โรงงาน อาคาร บ้านเรือน ทั้งตลาดในประเทศและต่างประเทศ
“เทคโนโลยีการจัดเก็บพลังงานนั้นมีการพัฒนาไปอย่างรวดเร็วในช่วงสองสามปีที่ผ่านมา จนเริ่มมีความเหมาะสมที่จะลงทุนและนำมาใช้เพื่อการพัฒนาประสิทธิภาพของระบบการผลิตและใช้ไฟฟ้าในหลากหลายอุตสาหกรรม โดยเฉพาะอย่างยิ่งหากนำมาใช้ในโรงไฟฟ้า จะช่วยเพิ่มเสถียรภาพของระบบไฟฟ้าได้เป็นอย่างดี โดยปัจจุบันบริษัทฯ อยู่ในขั้นการเตรียมการในรายละเอียดร่วมกับพันธมิตรทางธุรกิจทั้งในประเทศและต่างประเทศเพื่อพัฒนาธุรกิจและขยายการลงทุนร่วมกัน ซึ่งจะได้เปิดเผยรายละเอียดในขั้นต่อไป” นายสมโภชน์ กล่าว
นายอมร ทรัพย์ทวีกุล รองประธานเจ้าหน้าที่บริหาร เปิดเผยว่า ผลการดำเนินงานในปีนี้จะเป็นปีแรกที่โรงไฟฟ้าพลังงานแสงอาทิตย์กำลังการผลิตรวม 278 เมกะวัตต์ ผลิตไฟฟ้าได้เต็มตลอดทั้งปี ประกอบกับได้เริ่มรับรู้รายได้จากโรงไฟฟ้าพลังงานลม จากโครงการหาดกังหัน 1 ขนาดกำลังการผลิต 36 เมกะวัตต์ เมื่อวันที่ 3 มีนาคม ที่ผ่านมา ส่วนอีก 2 โครงการที่เหลือกำลังการผลิตรวม 90 เมกะวัตต์จะ COD เร็วๆ นี้
ส่งผลให้บริษัทมีกำลังการผลิตโรงไฟฟ้าโซลาร์ฟาร์ม และวินด์ฟาร์ม เพิ่มเป็น 404 เมกะวัตต์ ทำให้ปีนี้จะเป็นอีกหนึ่งปีที่บริษัททำสถิติรายได้และกำไรสูงสุดใหม่ต่อเนื่องและมีกระแสเงินสดเพียงพอสำหรับการลงทุนในโครงการต่างๆ ที่ได้วางแผนไว้
อนึ่ง การประชุมผู้ถือหุ้นในปีนี้ EA ได้เปิดมิติใหม่โดยเป็นผู้ริเริ่มนำระบบ IR Plus AGM มาใช้ ระบบดังกล่าวเป็นแอพพลิเคชั่นบนมือถือ หรืออุปกรณ์ประเภทเดียวกัน เพื่ออำนวยความสะดวกให้แก่ผู้ถือหุ้นที่ไม่สามารถเข้าร่วมประชุมด้วยตนเองและส่งผู้รับมอบฉันทะมา ให้ยังคงสามารถติดตามการประชุมแบบสด และติดตามการออกเสียงลงคะแนนของผู้รับมอบฉันทะที่เข้าร่วมประชุมแทนตนได้
โดยในการนับคะแนนเสียงการประชุมนั้น จะนับจากใบโหวตตามที่กฎหมายกำหนดทุกประการและมีพยานร่วมตรวจสอบด้วย ถือเป็นสุดยอดของการส่งเสริมสิทธิของผู้ถือหุ้นตามหลัก CG ที่ดี เป็นรายแรกของประเทศไทย